
PËR KRITERET BAZË NË MBIKËQYRJEN E SIGURISË SË MENAXHIMIT 
TË TRAFIKUT AJROR 

Në mbështetje të nenit 102 pika 4 të Kushtetutës së Republikës së Shqipërisë, si dhe në zbatim të nenit 78 pika 4 të ligjit nr. 10 040, datë 22.12.2008 “Kodi Ajror i Republikës së Shqipërisë”, të ndryshuar,

UDHËZOJ:

1. Qëllimi
Qëllimi i këtij udhëzimi është përcaktimi i kritereve themelore dhe rregullave standarde për mbikëqyrjen e sigurisë së menaxhimit të trafikut nga Autoriteti Kombëtar Mbikëqyrës dhe zbatimin e tyre nga ofruesit e SHNA. 
2. Zbatueshmëria
2.1 Autoriteti përgjegjës për zbatimin e procedurës së mbikëqyrjes së sigurisë në menaxhimin e trafikut ajror është Autoriteti i Aviacionit Civil të Republikës së Shqipërisë, si organi i ngarkuar me funksionet e Autoritetit Kombëtar Mbikëqyrës (AKM).
2.2 AAC mbikëqyr dhe garanton zbatimin me përpikëri të kritereve dhe rregullave të përcaktuara në këtë udhëzim, nga Ofruesit e Shërbimeve të Navigimit Ajror.
2.3 Kriteret bazë të këtij udhëzimi zbatohen nga strukturat e caktuara të aviacionit civil, ofruesit e Shërbimeve të Navigimit Ajror dhe nga i gjithë personeli i Shërbimit të Menaxhimit të Trafikut Ajror (MTA), përgjegjës për detyrat të cilat janë përcaktuar të lidhura ngushtë me sigurinë.
3. Kërkesat e sigurisë
3.1 Autoriteti i Aviacionit Civil garanton, nëpërmjet procedurave teknike dhe inspektimeve përkatëse, që organizmat dhe personeli përgjegjës që mbulon fushën e shërbimeve të trafikut ajror, të lidhur ngushtë me sigurinë e trafikut ajror, ka zbatuar detyrat siç janë të përcaktuara në këtë udhëzim. 
3.2 Përgjegjësitë e AAC
AAC, është përgjegjëse për:
a) mbikëqyrjen e përshtatshme dhe të mjaftueshme të rregullave të përcaktuara në këtë udhëzim, duke monitoruar në mënyrë sistematike dhe duke vlerësuar nivelin e sigurisë të arritur kundrejt niveleve standarde të përcaktuara;
b) kryerjen e veprimeve rregulluese përkatëse në përputhje me përcaktimet e këtij udhëzimi dhe me dispozitat e tjera ligjore për OSHNA; 
c) AAC mbi bazën e rezultateve të monitorimit të sigurisë përcakton fushat ku është i nevojshëm verifikimi i përputhshmërisë me kërkesat e rregullores së sigurisë. 
3.2 Përgjegjësitë e OSHNA
Një OSHNA garanton:
a) zbatimin e detyrave që i lindin në bazë të përcaktimeve të këtij udhëzimi;
b) që në lidhje me procedurat që do të dalin për zbatimin e këtij udhëzimi, të dhënat që ekzistojnë, janë dokumentuar nga OSHNA dhe vihen në dispozicion, me kërkesë të AAC-së;
c) që nga pikëpamja e sigurisë, metodat përkatëse të zgjedhura janë ato që duhen, për të garantuar plotësimin e dispozitave të zbatueshme të këtij udhëzimi.
4. Procedurat e mbikëqyrjes
4.1 Autoriteti i Aviacionit Civil është autoriteti përgjegjës për hartimin dhe nxjerrjen e procedurave përkatëse teknike për zbatimin e këtij udhëzimi.

5. Përjashtime
AAC bën vlerësimin dhe garanton zyrtarisht një nivel ekuivalent sigurie në rastin e ekzistencës së rrethanave që bëjnë të pamundur zbatimin e kërkesave të përcaktuara në këtë udhëzim dhe në procedurat teknike përkatëse.
6. Shfuqizime
Udhëzimi nr. 4, datë 27.3.2009 “Mbi procedurat për mbikëqyrjen e sigurisë në ofruesit e shërbimeve të navigimit ajror”, shfuqizohet.
Ky udhëzim hyn në fuqi menjëherë dhe botohet në Fletoren Zyrtare.

